PRILOGA

SPREMEMBE POSLOVNIKA EUROJUSTA

KOLEGIJ EUROJUSTA JE –

ob upoštevanju Pogodbe o delovanju Evropske unije in zlasti člena 85 Pogodbe,

ob upoštevanju Uredbe (EU) 2018/1727 Evropskega parlamenta in Sveta z dne 14. novembra 2018 o Agenciji Evropske unije za pravosodno sodelovanje v kazenskih zadevah (Eurojust) ter nadomestitvi in razveljavitvi Sklepa Sveta 2002/187/PNZ (1) (v nadaljnjem besedilu: uredba o Eurojustu) in zlasti člena 5(5) Uredbe,

ob upoštevanju poslovnika Eurojusta (2), ki ga je Svet odobril z Izvedbenim sklepom (EU) 2019/2250 z dne 19. decembra 2019 (3) in kolegij sprejel 20. decembra 2019 (v nadaljnjem besedilu: poslovnik), in zlasti členov 2, 3, 5 in 18 poslovnika,

ob upoštevanju naslednjega:

V skladu s členom 5(5) Uredbe o Eurojustu in členom 18 poslovnika lahko kolegij spremeni poslovnik Eurojusta po enakem postopku, kot ga je uporabil za njegovo sprejetje, na predlog izvršnega odbora ali tretjine članov kolegija. Za vsako spremembo je potrebna dvotretjinska večina članov kolegija. Če odločitve ni mogoče sprejeti z dvotretjinsko večino, se na naslednji seji kolegija sprejme z navadno večino.

Države članice so kot odziv na pandemijo covida-19 sprejele številne izredne preventivne ukrepe in ukrepe za preprečevanje širjenja virusa. Zaradi teh ukrepov je bilo zelo težko ali celo nemogoče, da bi bili člani kolegija fizično prisotni na njegovih sejah v prostorih Eurojusta ali na kakšni drugi lokaciji. Zato je bilo težko doseči sklepčnost, kot zahteva člen 6(1) poslovnika, posledično pa sta bila otežena tudi organizacija formalnih sej kolegija in zagotovitev odločanja.

Zaradi zagotovitve neprekinjenega institucionalnega delovanja je postalo nujno, da se v poslovniku omogoči organizacija sej kolegija z uporabo tehničnih sredstev, tudi prek videokonference, kadar se zaradi izrednih dogodkov ali okoliščin, na katere člani kolegija ne morejo vplivati, kolegij ne more sestati v skladu z zahtevami iz členov 2, 3, 5(2) in 6(1) poslovnika –

SPREJEL NASLEDNJI SKLEP:

Člen 1 Spremembe poslovnika Člen 2 poslovnika se spremeni: doda se nov odstavek 13: „V skladu z zahtevami drugega odstavka člena 5(2) tega poslovnika se lahko seje kolegija za volitve predsednika organizirajo z uporabo tehničnih sredstev, tudi prek videokonference. Ta tehnična sredstva omogočajo anonimno elektronsko glasovanje članov kolegija, s čimer se zavaruje zaupnost, in preverjanje njihove udeležbe v tem postopku. Ostale določbe tega člena se smiselno uporabljajo za te seje.“ Člen 3 poslovnika se spremeni: odstavek 3 se nadomesti z naslednjim: „Postopek volitev predsednika iz člena 2(3) do (13) tega poslovnika se smiselno uporablja za volitve podpredsednikov brez poseganja v odstavek 4 tega člena.“ Člen 5 poslovnika se spremeni: v odstavku 2 se doda drugi pododstavek: „V primeru izrednih dogodkov ali okoliščin, na katere člani kolegija ne morejo vplivati (višja sila), in kadar se kolegij ne more sestati v skladu z zahtevami iz tega odstavka poslovnika, se lahko kolegij v skladu s členom 7 tega poslovnika odloči, da seje organizira z uporabo tehničnih sredstev, tudi prek videokonference. Trajanje tega ukrepa se določi v sklepu kolegija. Ta se lahko podaljša, kolikor so izredni dogodki ali okoliščine (višja sila) še vedno prisotni. Take seje kolegija se lahko organizirajo pod pogojem, da razpoložljiva tehnična sredstva omogočajo identifikacijo članov kolegija in njihovo sodelovanje v razpravah, ki zagotavljajo kolegialnost v razpravah. Za te seje se smiselno uporabljajo določbe členov 5 in 6 tega poslovnika.“

Člen 2 Začetek veljavnosti in objava Te spremembe poslovnika Eurojusta začnejo veljati na dan sprejetja. Te spremembe poslovnika se objavijo v Uradnem listu Evropske unije.

(1) UL L 295, 21.11.2018, str. 138.

(2) UL L 50, 24.2.2020, str. 1.

(3) UL L 336, 30.12.2019, str. 309.